《有怀凌卧岩》
明代·朱诚泳

月色满虚庭，皎然如秉烛。鸣蝉咽无声，巢鸟惊还宿。

忽忆卧岩人，怅然乱心曲。烟树千万重，苕溪如在目。

有书未得通，有地何由缩。入口匪刀圭，春风面如玉。

悠然养谷神，遐龄端可卜。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。